**Glasul**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lui Nicolae Dabija

Mi-au căzut nişte lacrimi

În sânge. De aceea

Sângele meu

Are gustul sărat.

A fost omorâtă

Mioara Baladei.

Pe urmele sângelui ei

Graniţa au tras.

Zadarnic avea

Glas năzdrăvan.

Pentru cine oare

Gura să nu-i mai tacă?!

Acum vor şi pastorului

Viaţa să-i ia.

Pentru că a fost

Martorul crimei.

Chiar ceilalţi doi fraţi ai mei

S-ar putea

Să nu mai vadă apusul de soare.

S-ar putea să plecăm

Cu toţii.

Abia atunci vedea-veţi

Că nu-s, că lipsesc,

Încălzindu-vă desperaţi

Pe reşoul sârmei ghimpate

Ceaiul răsăritean.

Abia atunci veţi auzi

Înfricoşătorul glas

Al pustiului nemărginit.